น้ำมันดิบปิดร่วง 2.43ดอลล์
สัญญาน้ำมันดิบตลาดนิวยอร์กปิดร่วงลง2.43ดอลล์ที่ 91.03 ดอลลาร์/บาร์เรลหลังสต็อกน้ำมันดิบพุ่งเกินคาด
2 พ.ค. 2556

สัญญาน้ำมันดิบตลาดนิวยอร์กปิดร่วงลง2.43ดอลล์ที่ 91.03 ดอลลาร์/บาร์เรลหลังสต็อกน้ำมันดิบพุ่งเกินคาด
สัญญาน้ำมันดิบเวสต์เท็กซัส (WTI)ส่งมอบเดือนมิ.ย.ร่วงลง 2.43 ดอลลาร์ หรือ 2.6% ปิดที่ 91.03 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมิ.ย.ที่ตลาดลอนดอน ร่วงลง 2.42 ดอลลาร์ หรือ 2.36% ปิดที่ 99.95 ดอลลาร์/บาร์เรล
สัญญาน้ำมันดิบร่วงลงเนื่องจากนักลงทุนวิตกกังวลเกี่ยวกับภาวะหดตัวของอุปสงค์พลังงาน หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบประจำสัปดาห์สิ้นสุดวันที่ 26 เม.ย. พุ่งขึ้น 6.7 ล้านบาร์เรล สู่ระดับ 395.3 ล้านบาร์เรล มากกว่าที่นักวิเคราะห์ส่วนใหญ่คาดว่าสต็อกน้ำมันดิบจะเพิ่มขึ้นเพียง 950,000 บาร์เรล 
นอกจากนี้ ตลาดยังได้รับแรงกดดันจากข้อมูลด้านการผลิตที่อ่อนแอของสหรัฐและจีน โดยสถาบันจัดการด้านอุปทานของสหรัฐ (ISM) รายงานว่า ดัชนีผู้จัดการฝ่ายจัดซื้อ (PMI) ภาคการผลิตเดือนเม.ย.อยู่ที่ระดับ 50.7 ลดลงจากเดือนมี.ค.ที่ระดับ 51.3